Kraai oor veggees, maar stadig oor die klippeDie Springbokke se vertoning teen die All Blacks in Saterdag se toets in die Rugbykampioenskap was soos manna uit die hemel, maar ons moenie perspektief verloor nie. Ja, die Bokke kon ewegoed gewen het, want daar was weer passie en veggees. Ja, die voorspelers het getoon dat hulle kan saamgesels, dat hulle kan meeding in die vaste fasette waar die grondslag gelê word en dat hulle nie vir die All Blacks hoef terug te staan nie. Ja, Malcolm Marx het ʼn vertoning van wêreldgehalte gelewer. Eben Etzebeth en Pieter-Steph du Toit was prima en Steven Kitshoff en Lood de Jager het ook meer as hul man gestaan. Agterlangs was alles nog nie seepglad nie. Ross Cronjé was besluiteloos, Elton Jantjies is nog nie die antwoord op losskakel nie en daar is steeds kwelvrae oor die agterste driehoek. Sonder om enigsins negatief oor die Bokke te wees, kom ons ontleed die All Blacks, soos wat die afrigters, konsultante en die bestuurspanne weekliks hul salarisse verdien. Heelagter: Ben Smith was nie beskikbaar nie, want dis sy sabbatsjaar. Die jong Jordie Barrett is steeds langs die kantlyn en Israel Dagg (heelagter/vleuel) is ook beseer. Regtervleuel: Nehe Milner-Skudder, wat een van hul gevaarlikste spelers op die aanval was, ontwrig sy skouer en loop ʼn groot deel van die wedstryd mis. Hy word deur die plaasvervanger-heelagter David Havili vervang met Damian McKenzie wat uit posisie vleuel toe moet skuif. Losskakel: Beauden Barrett, ongetwyfeld die beste losskakel in wêreldrugby en die spil waarom die aanvalle draai, kan weens harsingskudding nie voortspeel nie en word deur Lima Sopoaga vervang. Stutte: Owen Franks en Joe Moody, hul voorkeurkeuses, is albei beseer. Slot: Brodie Retallick word nie oorweeg nie, aangesien sy vrou, Niki, ʼn miskraam gehad het en hy in Nieu-Seeland agtergebly het. Flank: Jerome Kaino is steeds nie vergewe nie (hy was wel in die groep), nadat hy ʼn paar weke gelede die kat in die donker geknyp het. Dan het die All Blacks Sondagoggend (Suid-Afrikaanse tyd) in Buenos Aires teen die Poemas gespeel en het hulle ná ʼn lang reis van byna 19 uur oor Sao Paolo eers Maandagmiddag in die Kaap aangekom. Die span het ook reeds die Rugbykampioenskap gewen en daar was dus minder op die spel. Die idee is glad nie om die Bokke se vertoning in twyfel te trek nie, want hulle verdien ʼn klop op die skouer. Verskeie staatmakers soos Warren Whiteley, Jaco Kriel, Frans Malherbe en Coenie Oosthuizen is ook beseer, en Pat Lambie het soos ’n hele paar ander Bokke die pad Frankryk toe gevat. Dis net ʼn wekroep om nie op ons louere te rus nie; dat die harde werk nóú eers wag.